Predlog SKLEP SVETA o spremembi Izvedbenega sklepa 2009/1008/ES, ki Latviji dovoljuje podaljšanje uporabe ukrepa, ki odstopa od člena 193 Direktive 2006/112/ES o skupnem sistemu davka na dodano vrednost /* COM/2012/0666 final - 2012/0315 (NLE) */





OBRAZLOŽITVENI MEMORANDUM 1. OZADJE PREDLOGA Razlogi za predlog in njegovi cilji V skladu s členom 395(1) Direktive Sveta 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom. V dopisu, ki ga je Komisija evidentirala 20. aprila 2012, je Republika Latvija (v nadaljnjem besedilu: Latvija) zaprosila za dovoljenje, da podaljša uporabo ukrepa, ki odstopa od člena 193 direktive o DDV. V skladu s členom 395(2) direktive o DDV je Komisija z dopisom z dne 30. julija 2012 o zahtevku Latvije obvestila druge države članice (Španija pa je bila obveščena z dopisom z dne 31. julija 2012). Z dopisom z dne 2. avgusta 2012 je Komisija uradno obvestila Latvijo, da razpolaga z vsemi informacijami, potrebnimi za oceno zahtevka. Splošno ozadje Latvija zahteva dovoljenje, da podaljša izvajanje mehanizma obrnjene davčne obveznosti v zvezi z dobavo lesa, ki ga trenutno uporablja. Na podlagi informacij, ki jih je predložila, se zdi, da na latvijskem trgu lesa še vedno prevladujejo majhna podjetja in posamezni dobavitelji, ki pogosto izginejo, ne da bi davčnim organom plačali davek, medtem ko ima kupec veljaven račun za odbitek DDV. V okviru mehanizma obrnjene davčne obveznosti je prejemnik, če je davčni zavezanec za namene DDV, davčnim organom dolžan plačati DDV. V praksi to pomeni, da dobavitelj lesa kupcu ne obračuna DDV, slednji pa, če ima pravico do polnega odbitka, istočasno prijavi in odbije zadevni DDV. S tem se odpravi potreba po dejanskem plačilu davka ministrstvu za finance. Sistem se uporablja na ozemlju Latvije in ne vpliva na čezmejne transakcije. Ta ukrep odstopanja (ki odstopa od takrat veljavne Šeste direktive[1], ki jo je brez bistvenih vsebinskih sprememb nadomestila direktiva o DDV) je bil prvotno odobren v Aktu o pristopu[2] iz leta 2003, natančneje v točki 1(b) poglavja 7 Priloge VIII, za obdobje do 30. aprila 2005. Navedeni ukrep je bil z Odločbo Sveta 2006/42/ES z dne 24. januarja 2006[3] podaljšan do 31. decembra 2009 in nato s Sklepom Sveta 2009/1008/EU z dne 7. decembra 2009[4] do 31. decembra 2012. Komisija šteje, da so razmere, na katerih je temeljilo prvotno odstopanje, še vedno prisotne. Latvija trdi, da vrsta dejavnikov kaže na to, da je tveganje goljufij v zvezi z DDV v tem sektorju še vedno veliko. Odstopanje bi bilo zato treba odobriti za dodatno omejeno obdobje. Vendar bi morala Latvija, ker se odstopanje uporablja že daljše obdobje, v primeru, da bi razmišljala o dodatnem podaljšanju odstopanja po letu 2015, najpozneje do 1. aprila 2015 Komisiji predložiti ocenjevalno poročilo skupaj z zadevnim zahtevkom za podaljšanje. Veljavne določbe na področju, na katero se nanaša predlog Podobna odstopanja v zvezi s členom 193 direktive o DDV so bila odobrena drugim državam članicam. Usklajenost z drugimi politikami in cilji Unije Ni relevantno. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanje z zainteresiranimi stranmi Ni relevantno. Zbiranje in uporaba strokovnih mnenj Strokovno mnenje ni bilo potrebno. Ocena učinka Namen predloga sklepa je boj proti utajam DDV na latvijskem trgu lesa, zato ima potencialno pozitiven učinek. Vendar bo učinek omejen zaradi ozkega področja in časovno omejene uporabe odstopanja. 3. PRAVNI ELEMENTI PREDLOGA Povzetek predlaganih ukrepov Dovoljenje Latviji, da podaljša uporabo odstopanja od člena 193 direktive o DDV glede uporabe mehanizma obrnjene davčne obveznosti za posle z lesom. Pravna podlaga Člen 395 direktive o DDV. Načelo subsidiarnosti V skladu s členom 395 direktive o DDV mora država članica, ki želi uvesti ukrep, ki odstopa od navedene direktive, pridobiti dovoljenje Sveta v obliki sklepa Sveta. Predlog je torej v skladu z načelom subsidiarnosti. Načelo sorazmernosti Predlog je skladen z načelom sorazmernosti iz naslednjih razlogov. Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti. Zaradi omejenega obsega odstopanja je posebni ukrep sorazmeren z želenim ciljem. Izbira instrumentov V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Sklep Sveta je najprimernejši instrument, ker je lahko naslovljen na posamezne države članice. 4. PRORAČUNSKE POSLEDICE Predlog ne vpliva na proračun Unije. 5. NEOBVEZNI ELEMENTI Klavzula o pregledu/reviziji/časovni omejitvi veljavnosti Predlog vključuje klavzulo o časovni omejitvi veljavnosti. 2012/0315 (NLE) Predlog SKLEP SVETA o spremembi Izvedbenega sklepa 2009/1008/ES, ki Latviji dovoljuje podaljšanje uporabe ukrepa, ki odstopa od člena 193 Direktive 2006/112/ES o skupnem sistemu davka na dodano vrednost SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[5], zlasti člena 395(1) Direktive, ob upoštevanju predloga Evropske komisije, ob upoštevanju naslednjega: (1) Z dopisom, ki ga je Komisije evidentirala 20. aprila 2012, je Latvija zaprosila za dovoljenje, da še naprej uporablja ukrep odstopanja od določb Direktive 2006/112/ES, ki določajo, katera oseba mora davčnim organom plačati davek na dodano vrednost (DDV). (2) V skladu s členom 395(2) Direktive 2006/112/ES je Komisija z dopisom z dne 30. julija 2012 druge države članice obvestila o zahtevku Latvije. Španija je bila o zahtevku obveščena z dopisom z dne 31. julija 2012. Komisija je z dopisom z dne 2. avgusta 2012 Latvijo uradno obvestila, da razpolaga z vsemi informacijami, potrebnimi za oceno zahtevka. (3) Na latvijskem trgu lesa še vedno prevladujejo majhne lokalne družbe in posamezni dobavitelji. Narava trga in vključenih podjetij je pripeljala do davčnih goljufij, ki jih davčni organi težko nadzorujejo. Da bi se lahko spoprijela s temi zlorabami, je Latvija v zakon o DDV vključila posebno določbo, ki predpisuje, da je pri poslih z lesom oseba, ki mora plačati davek, tista, za katero se opravi obdavčljiva dobava blaga ali storitev. Ta ukrep odstopa od člena 193 Direktive 2006/112/ES, ki določa, da je v okviru notranjega sistema davčni zavezanec, ki dobavlja blago ali opravlja storitve, običajno zavezan k plačilu davka. (4) Pravni in dejanski položaj, ki je upravičeval ukrep odstopanja v skladu z Izvedbenim sklepom Sveta 2009/1008/EU z dne 7. decembra 2009 o dovoljenju Republiki Latviji, da podaljša uporabo ukrepa, ki odstopa od člena 193 Direktive 2006/112/ES o skupnem sistemu davka na dodano vrednost[6], se ni spremenil. Na podlagi informacij, ki jih je predložila Latvija, se zdi, da je tveganje goljufij na področju DDV v zadevnem sektorju še vedno veliko. Latviji je zato treba dovoliti, da ukrep uporablja v dodatnem omejenem obdobju. (5) Če bi Latvija menila, da je potrebno dodatno podaljšanje ukrepa odstopanja po letu 2015, mora Komisiji skupaj z zahtevkom za podaljšanje predložiti poročilo o izvajanju ukrepa, in sicer najpozneje do 30. marca 2015. (6) Odstopanje nima negativnega učinka na lastna sredstva Unije iz DDV. (7) Sklep 2009/1008/EU bi bilo zato treba ustrezno spremeniti – SPREJEL NASLEDNJI SKLEP: Člen 1 Sklep 2009/1008/EU se spremeni: (1) V členu 2 se datum „31. decembra 2012“ nadomesti z datumom „31. decembra 2015“. (2) Vstavi se naslednji člen 2a: „Člen 2a Vsaka prošnja za podaljšanje odstopanja, ki je določeno v tem sklepu, se predloži Komisiji najpozneje do 30. marca 2015 in jo spremlja poročilo o uporabi tega ukrepa.“. Člen 2 Ta sklep je naslovljen na Republiko Latvijo. V Bruslju, Za Svet Predsednik [1] Direktiva Sveta 77/388/EGS z dne 17. maja 1977 o usklajevanju zakonodaje držav članic o prometnih davkih – Skupni sistem davka na dodano vrednost: enotna osnova za odmero (UL L 145, 13.6.1977). [2] UL L 236, 23.9.2003, str. 33. [3] UL L 25, 28.1.2006, str. 31. [4] UL L 347, 24.12.2009, str. 30. [5] UL L 347, 11.12.2006, str. 1. [6] UL L 347, 24.12.2009, str. 30.